《氐州第一（次韵送春）》
宋代·赵功可

杨柳楼深，推梦乍起，前山一片愁雨。嫩绿成云，飞红欲雪，天亦愁春不住。借问东风，甚飘泊、天涯何许。可惜风流，三生杜牧，少年张绪。

陌上差差携手去。怕行到、歌台旧处。落日啼鹃，断烟荒草，吟不成谁语。听西河、人唱罢，何堪把、江南重赋。敲碎琼壶，又前村、数声钟鼓。

作者简介：赵功可（1246-1326），南宋末遗民词人。名宋安，字功可，号晚山，庐陵（今江西吉安）人。七岁丧父，由其祖父抚养成人，有文名，与其堂兄赵文并称“二赵先生”。布衣终身，平身交游詹玉，揭傒斯等人。今存词八首，词风苍劲。